钦定古今图书集成/明伦汇编/官常典/第483卷 > 郭贤
## 钦定古今图书集成/明伦汇编/官常典/第483卷 > 郭贤

按《周书权景宣传》，景宣之去乐口，南荆州刺史郭贤
据鲁阳以拒东魏。贤字道因，赵兴阳州人也。父云，凉
州司马。贤性彊记，学涉经史。魏正光末，贼帅宿勒明
达围逼豳州，刺史毕晖补贤统军，与之拒守。后为州
主簿，行北地郡事，以征讨有功，授都督。大统二年，齐
神武袭陷夏州，太祖虑其南下，与朝臣议之。贤进曰：
“高欢兵士虽众，智勇已竭，策其举措，必不敢远来。昔
贺拔公初薨，关中振骇，而欢不能因利乘便，进取雍
州，是其无智。及銮驾西还，六军寡弱，毛鸿宾丧败，关
门不守，又不能乘此危机，以要一战，是其无勇。今上
下同心，士民戮力，欢志沮丧，宁敢送死！且豳、夏荒阻，
千里无烟，纵欲南侵，资粮莫继，以此而言，不来必矣。”
齐神武后果退，如贤所策。寻加伏波将军，从王思政
镇弘农，授使持节、行义州事、当州都督，转行弘农郡
事。贤质直有算略，思政甚重之，御边之谋，多与贤参
决。十二年，除辅国将军、南州刺史。及侯景来附，思政
遣贤先出三鸦，镇于鲁阳。加大都督，封安武县子，邑
四百户。寻进车骑大将军、仪同三司，加散骑常侍。及
颍川被围，东魏遣蛮酋鲁和扇动群蛮，规断鸦路。和
乃遣其从弟与和为汉广郡守，率其部曲，侵扰州境。
贤密简士马，轻往掩袭，大破之，遂擒鲁和。既而颍川
陷，权景宣等并拔军西还，自鲁阳以东皆附，东魏将
彭乐因之，遂来攻逼。贤抚循将士，咸为尽其力。用乐
不能克，乃引军退。而东魏又以土民韦默儿为义州
刺史，镇父城以逼贤。贤又率军攻默儿，擒之。转广州
刺史。后从尉迟迥伐蜀，行安州事。魏恭帝元年，行宁
蜀郡事，兼益州长史。以平蜀勋，进爵为伯，增邑五百户，转行始州事。孝闵帝践阼，进位骠骑大将军、开府
仪同三司，进爵为侯，增邑通前一千四百户。世宗初，
除迎师中大夫。寻出为勋州刺史，镇玉壁。武成二年，
迁安应等十二州诸军事、安州刺史，进爵乐昌县公。
贤在官虽无明察之誉，以廉平待物，去后颇亦见思。
保定三年，转陕州刺史。天和元年，卒于位。赠少保、宁
蔚朔三州刺史，谥曰节。贤衣服饮食，虽以俭约自处，
而居家丰丽，室有馀赀，时论讥其诈云。子正嗣。